'करो या मरो' के मैच में उतरेगा भारत - Khabar Mantra
पुणे: न्यूजीलैंड के खिलाफ वनडे सीरीज़ का ओपनिंग मैच गंवाने के बाद अब भारतीय क्रिकेट टीम के लिये बुधवार को यहां दूसरे मैच में करो या मरो की स्थिति पैदा हो गयी है और मुकाबले में बने रहने के लिये उसे हर हाल में जीत दर्ज करनी होगी।
मेहमान न्यूजीलैंड टीम ने भारत को मुंबई में हुये पहले मैच में छह विकेट से हराया था और वह तीन मैचों की सीरीज़ में 1-0 से आगे हो गयी है। यदि कीवी टीम यहां महाराष्ट्र क्रिकेट एसोसिएशन स्टेडियम में दूसरा मैच भी जीत लेती है तो भारतीय टीम 0-2 से सीरीज़ गंवा बैठेगी।
भारत ने न्यूजीलैंड के साथ सीरीज़ से पहले आस्ट्रेलिया के खिलाफ घरेलू मैदान पर 4-1 से पांच मैचों की वनडे सीरीज़ जीती थी जो उसकी जून 2016 के बाद से लगातार छठी वनडे सीरीज़ जीत है। यदि मेजबान टीम पुणे वनडे हार जाती है तो उसका अपराजेय क्रम भी टूट जाएगा।
टीम इंडिया को पिछले मैच में कप्तान विराट कोहली की बेहतरीन शतकीय पारी के बावजूद हार झेलनी पड़ी थी और मैच के बाद कप्तान ने माना था कि बल्लेबाजों को बोर्ड पर और रन जोड़ने की जरूरत थी। पिछले मैच में रोहित शर्मा और शिखर धवन की ओपनिंग जोड़ी टीम को अच्छी शुरूआत दिलाने में कामयाब नहीं रही जबकि विराट के 121 रन को छोड़कर बाकी कोई बल्लेबाज़ बड़ा स्कोर नहीं बना सका। वहीं गेंदबाज़ों खासकर स्पिनरों को भी कीवी बल्लेबाज़ों ने काफी नियंत्रित किया।
Indian cricket teamNew ZealandODI Seriesन्यूजीलैंडभारतीय क्रिकेट टीमवनडे सीरीज़